b'\n_START_ARTICLE_\nLipton\n_START_SECTION_\nHistoria\n_START_PARAGRAPH_\nLiptonin historia alkoi vuonna 1871 Skotlannissa, jonne Thomas Johnson Lipton avasi ruokakaupan. Vuonna 1889 h\xc3\xa4n laajensi toimintaansa teealalle. Tee oli aiemmin kallis varakkaiden juoma, jonka laatu ja maku vaihtelivat alkeellisten pakkaus- ja kuljetustenmenetelmien takia. Lipton halusi tehd\xc3\xa4 teest\xc3\xa4 juoman, jonka laatu olisi taattua, mutta hinta kohtuullinen. H\xc3\xa4n osti Ceylonin, nykyisen Sri Lankan, saarelta teeplantaaseja ja j\xc3\xa4rjesti teen pakkauksen ja kuljetuksen edullisesti suoraan saarelta kauppoihinsa \xe2\x80\x9dDirect from the tea garden to the tea pot\xe2\x80\x9d -sloganin ajatuksen mukaisesti. Lipton pyrki varmistamaan teen tuoreuden ja tasalaatuisuuden myym\xc3\xa4ll\xc3\xa4 teepaketteja irtoteen sijaan, mik\xc3\xa4 oli aikanaan harvinaista. Vuonna 1893 Lipton perusti Thomas J Lipton Co. -yrityksen, jonka p\xc3\xa4\xc3\xa4konttori sijaitsi Hobokenissa, New Jerseyss\xc3\xa4. Unileverin omistukseen Lipton siirtyi vuonna 1971. Lipton-tee oli menestys ja onkin nyky\xc3\xa4\xc3\xa4n maailman johtavia teemerkkej\xc3\xa4.\n_START_SECTION_\nRainforest Alliance\n_START_PARAGRAPH_\nVuoden 2008 alusta l\xc3\xa4htien Liptonin Yellow Label -tee on ollut Rainforest Alliance -sertifioitua. Unilever on ilmoittanut sitoutuneensa hankkimaan kaiken pussiteens\xc3\xa4 vuoteen 2015 menness\xc3\xa4 ja kaiken teens\xc3\xa4 vuoteen 2020 menness\xc3\xa4 sertifioiduilta tiloilta. Vuoden 2011 loppuun menness\xc3\xa4 yritys hankki 28\xc2\xa0% teest\xc3\xa4 sertifioiduilta tiloilta.'